

**УРОК: ”Отровна” благотворителност**

**Росица Стефанова, преподавател в ПГСС „Н. Пушкаров”,**

**Гр. Попово**

**Часът е проведен в 11„Б“ клас на 09.10.2017 г.**

*„Ако дадеш на някого риба, той ще е сит един ден. Ако го научиш да лови риба, ще е сит цял живот“*

**Цел на урока**

*Урокът има за цел да обсъди темата за благотворителността и социалните услуги, както и да развие критическа преценка на въздействието на благотворителността върху получаващите помощи. Формира способност за разграничаване на спешна помощ при криза и дългосрочна промяна.*

**Описание**

*Урокът премина в рамките на две занятия. Предварително във фейсбук групата на класа поставих Приложение 1 и задача учениците да се запознаят с цитатите от книгата му. Така, започвайки часа, учениците сами започнаха дискусията, като много живо обсъждаха проблема за социалните помощи- от ваучерите за отопление през помощите за безработица до проблема с плащанията на самотните майки, много от които не са самотни, а просто живеят без брак и т.н. Дискусията беше основана на техни лични наблюдения и разкази в семействата им. Цитатът от книгата на Луптън, който може би предизвика най- искрен интерес бе за даряването на подарък за Коледа на бедно дете и достойнството на родителите. Независимо от намесата ми, че на Коледа всеки получава подарък, те бяха единодушни, че родителите ще се почувстват зле, ако детето им получи подарък?*

*По време на второто занятие разгледахме въпроса за спешната помощ по време на криза и планирането на дългосрочната промяна, за реакция на сърцето и ангажиране на мозъка. Припомнихме как да действаме, когато възникне кризисна ситуация, а децата визуализираха дългосрочната промяна със събирането на капачките- учим се, учим и другите да опазват околната среда и едновременно с това допринасяме за закупуването на медицинска апаратура. Т.е. създават се нагласи, променя се мисленето…*

*В крайна сметка, наблюдавайки дискусията, чийто модератор бях аз, но тя бе осъществена от самите ученици, разбрах, че децата срещу мен са вече пораснали и много точно напипват болежките на съвременното ни общество.*

**От коментарите в час**

*„Честно ли е да получава социална помощ жена, която се води самотна майка, а целият град знае, че тя живее с мъжа си, с когото просто няма сключен брак? А такива като нея са много.”Надя Ст.*

*„Аз бих се натъжила, ако на детето ми донесат подаръци за Коледа.”Анифе*

**Идеи за надграждане**

*Може би за този урок е добре да се покани представител на отдел „Социално подпомагане”, с когото децата да дискутират темата за благотворителността и социалните услуги.*